Си бзэм сыхуоусэ
Си бзэр насыпышхуэщ,
Ижь-ижьыж бзэщIэжщ.
Хэкущ, жьэгу пащхьэщ, хышхуэщ,
Хабзэ зэтещIэжщ.
Ар си адэ-анэщ,
Си къэрэгъул бжыхьщ.
Тхыдэщ, гъуэгущ, гъуэгуанэщ,
Си насыпырыхьщ.
Си бзэр ущиякIуэщ,
Лъэпкъым и уэчылщ.
Ар ди узэщIакIуэщ,
Ди хьэл-щэнщ, акъылщ.
Прозэщ ар, поэзиещ,
Лъэпкъ мыгъэкIуэдыжщ,
Ем фIыр щызыхъумэу
Зи IэфI щымысхьыжщ.
Си бзэр псэущ, псэунущ,
ПлъапIэм Тхьэр итыху!
Зы адыги псэкIэ
Бауэу щIым тетыху!..
Си лъэпкъ
Къуатакъым зэи
ЗыузэщIыпIэ.
Гугъуехь зи натIэу
Си лъэпкъыжь.
Ущикъухьаи
Хамэ щIыпIэ,
Щхьэхуитыныгъэм
И лIыхъужь!
Сыхэтщ уи гуауэ-гузэвэгъуэм,
Жейм сыщыхэткIи
СыроIуэщхъу.
Бжьыбжьыжу ноби
Птелъ уIэгъэр
Къызэрозауэр
Си фIэщ мэхъу.
Зи лъапсэр
Сахуэм къыхэнауэ
Лейм и леижыр
Зылъыса,
Ем щхьэусыгъуэ
Къигъуэтауэ,
ЗэщIегъэстыжри
Нобэ гуэрым
Зэгуэр — уэ мафIэ
Узысар.
Хырелъ лIыгъищи
Зы къуэпсщIэжым,
Нэхъ лъэщым
Дауэ пэлъэщын?..
Адыгэ тIэкIур
ХэкIуэдэжмэ,
КъысфIощI
Дунейри къутэжын.
АфIэунэ Лиуан.
